"Ma sar l-ebda due diligence fuq Vitals Global Healthcare li ngħataw it-tliet sptarijiet tal-poplu." Kien dan kliem is-Segretarju Ġenerali tal-PN, Francis Zammit Dimech dwar dak li ħareġ illum fil-Qorti fuq il-Vitals. Zammit Dimech qal li fil-kawża li l-Kap tal-Oppożizzjoni, Adrian Delia fetaħ fil-Qorti biex iġib lura t-tliet sptarijiet tal-poplu, irriżulta li Direttur ta' Nexia BT stess, li kienet il-kumpanija li tat il-partit lill-Gvern biex jagħti t-tliet sptarijiet lil Vitals, qed jgħid li dan il-kuntratt iffirmat minn Konrad Mizzi għandu jiġi revokat. Hu żied jgħid li fil-Qorti ħareġ biċ-ċar li ma sarx id- due diligence fuq Vitals mill-Bord tal-Evalwazzjoni u l-Aġġudikazzjoni, dwar is-saħħa finanzjarja ta' din il-kumpanija li ġiet iffurmata xahar qabel u li kellha kapital ta' €1,000 biss, u minkejja dawn in-nuqqasijiet kollha, l-Gvern Laburista xorta waħda baqa' għaddej. Is-Segretarju Ġenerali qal li quddiem dan kollu Robert Abela ma jistax jibqa' ċass u issa jrid jiddeċiedi, n-nies ma jistgħux jibqgħu jistennewh u jibqgħu jinsterqu kuljum. Fl-aħħar, hu qal li l-Partit Nazzjonalista u l-Kap tal-PN Adrian Delia se jibqgħu quddiem nett jiġġieldu fil-Qorti sakemm din is-serqa tintemm u l-isptarijiet jingħataw lura lill-poplu. Ikkummenta //= $special ?>